
REPUBLIKA E SHQIPËRISË

GJYKATA E LARTË
KOLEGJI ADMINISTRATIV

Nr. 31001-02347-00-2018 i Regj. Themeltar 

Nr. 00-2026-984 (177) i vendimit
V E N D I M

NË EMËR TË REPUBLIKËS
Kolegji Administrativ i Gjykatës së Lartë, me trup gjykues të përbërë nga:





Sokol SADUSHI
-Kryesues





Gentian MEDJA       -Anëtar

Sokol NGRESI
-Anëtar
më datën 27.03.2026, mori në shqyrtim, në dhomë këshillimi, çështjen administrative me nr. nr. 31001-02347-00-2018 akti që i përket:
PADITËS:
Ilirjan Hoti,
TË PADITUR:
Këshilli i Ministrave,

Bashkia Burrel,

Agjencia Shtetërore e Kadastrës, Drejtoria Vendore Mat, (ish Zyra e Regjistrimit të Pasurive të Paluajtshme, Mat)

OBJEKTI: 
Shfuqizimin pjesërisht, si absolutisht të pavlefshëm (konstatimin e pavlefshmërisë absolute) të VKM nr. 771, datë 14.11.2007, në pikën 1, për pasuritë me nr. 5/134, 5/135, 5/137, 5/138, 5/139, 5/142, të renditura në këtë formular me nr. rendor 73, emërtuar “ish-punishte përballë SMT (Poceria)” në lagjen Partizani, Burrel. 

Detyrimin e Zyrës së Regjistrimit të Pasurive të Paluajtshme Mat që të fshijë pasuritë me nr. 5/134, 5/135, 5/137, 5/138, 5/139, 5/142 të regjistruara në emër të Bashkisë Burrel. 

Detyrimin e Zyrës së Regjistrimit të Pasurive të Paluajtshme Mat që të regjistrojë në emër të z. Ilirjan Hoti (paditësit) pasuritë me nr. 5/134, 5/135, 5/137, 5/138, 5/139, 5/142.

BAZA LIGJORE:
Ligji nr. 49/2012 “Për gjykatat administrative”; ligji nr. 33/2012 “Për regjistrimin e pasurive të paluajtshme”; nenet 163, 164 e vijues dhe nenet 192, 193 e vijues të Kodit Civil; ligji nr. 8485, datë 12.05.1999 “Kodi i Procedurave Administrative”.

KOLEGJI ADMINISTRATIV I GJYKATËS SË LARTË
pasi dëgjoi relatimin e gjyqtarit Gentian Medja dhe si e shqyrtoi çështjen në tërësi,
V Ë R E N
I.  Rrethanat e çështjes
1.  Këshilli i Ministrave, me vendimin nr. 771 datë 14.11.2007, ka miratuar listën përfundimtare të pronave të paluajtshme publike që transferohen në pronësi ose në përdorim të Bashkisë Burrel, Qarku Dibër.  Ky vendim është botuar në fletoren zyrtare nr. 159, datë 30 nëntor 2007. Pronat janë të inventarizuara sipas formularëve përkatës, gjithsej me nr. rendor 482 dhe u dërgohen për zbatim një sërë institucionesh qendrore të administratës publike si dhe Këshillit të Qarkut Dibër dhe Bashkisë Burrel.
2.  Me nr. rendor 73 dhe 74 të formularit inventarizues, identifikohen disa prona që ndodhen në zonën kadastrale 1326, truall dhe ndërtesë të ish punishtes, përballë SMT (Poceria), lagja “Partizani” Burrel, të cilat, sipas lidhjes nr. 1 pjesë përbërëse e këtij vendimi, rezultojnë t’i jenë kaluar në pronësi Bashkisë Burres si prona që përdoren në fushën e zhvillimit ekonomik, bujqësisë dhe ushqimit.
3.  Konkretisht rezultojnë të inventarizuara: me nr. 73 rendor, pasuritë nr. 5/134, 5/135, 5/137, 5/138, 5/139 dhe 5/142, lloji “truall dhe ndërtesë”, si vijon: nr. 51/134  me sipërfaqe trualli 1604 m2, ndërtesë 1230 m2, “adaptuar për banesë”; nr. 5/135, me sipërfaqe trualli 642 m2, ndërtesë 642 m2, “adaptuar për banesë”; nr. 5/137, me sipërfaqe trualli 208 m2, ndërtesë 208 m2,  “adaptuar për banesë”;  nr. 5/138, me sipërfaqe trualli 96 m2, ndërtesë 96 m2,  nr. 5/139, me sipëfaqe trualli 38 m2, ndërtesë 38 m2;  5/142, me sipërfaqe 600 trualli 600 m2, ndërtesë 600 m2; me nr. rendor 74 pasuritë 5.143 dhe 5/144, lloji “ndëtesë” si vijon: nr. 5/143 me sipëfaqe 60 m2 “pa funksion” dhe nr. 5/144 m sipërfaqe 80 m2 “pa funksion”.
4.  Më datë 03.09.2014, është regjistruar pranë Gjykatës Administrative të Shkallës së Parë Tiranë padia e paditësit Ilirjan Hoti. 
5.  Gjykata Administrative e Shkallës së Parë, Tiranë, me vendimin nr. 7309, datë 12.12.2014, ka vendosur: “Rrëzimin e padisë
5.1.  Gjykata ka arsyetuar se […] referuar rasteve të pavlefshmërisë absolute të aktit administrativ të parashikuara nga neni 116 i KPA, pretendimet e paditësit Ilirjan Hoti janë të pabazuara në ligj dhe akti i kundërshtuar i Këshillit të Ministrave është plotësisht i vlefshmëm. Gjykata ka vlerësuar se Këshilli i Ministrave është organi kompetent i ngarkuar nga ligji nr. 8743, datë 22.01.2001 “Për pronat e paluajtshme të shtetit”, që ka të drejtën të disponojë mbi pasurinë shtetërore. Në ushtrim të këtyre kompetencave, pala e paditur ka nxjerrë vendimin nr. 771 datë 14.11.2007. Në rastin objekt gjykimi nuk provohet se ky akt administrativ është nxjerrë nga një organ admimstrativ i pa identifikuar. Në të kundërt vendimi objekt padie është nxjerrë nga një organ administrativ tërësisht i ligjshëm dhe identifikuar. Nuk rezulton që ky akt administrativ të jetë nxjerrë në kapërcim të kompetencave të dhëna me ligj palës së paditur Këshilli i Ministrave. Në nenin 10 te ligjit 8743/2001 parashikohet shprehimisht se është Këshilli i Ministrave ai që percakton për të gjitha pasurite e paluajtshme në pronësi të pushtetit qëndror, përgjegjësitë e administrimit nga organet e ndryshme shtetërore. Lidhur me shkakun e tretë të pavlefshmërisë absolute që ka të bëjë shkeljet flagrante të formës dhe proçedurës për nxjerrjen e aktit administrativ, Gjykata arsyeton se jo çdo shkelje e formës dhe proçedurës çon në pavlefshmërinë e aktit. Mosrespektimi i këtyre elementëve duhet të jetë i atij karakteri dhe asaj rëndësie që të ketë ndikuar drejtpërdrejt në nxjerrjen e aktit administrativ. Një shkelje e parëndësishme e proçedurës apo formës së aktit nuk mund të shkaktojë pavlefshmëri absolute të aktit. Vendimi i Këshillit te Ministrave nr.771 date 14.11.2007 ka formën e kërkuar nga ligji dhe ka ndjekur procedurën ligjore për nxjerrjen dhe publikimin e tij.
5.2.  Në lidhje me pretendimin e paditësit se ka fituar pronësinë mbi pronën “Poçeria”, gjykata arsyeton se megjithëse paditësi ka pretenduar sa më sipër, ai nuk ka provuar pronësinë e tij mbi pasuritë e paluajtshme me nr. 5/134, 5/135, 5/137, 5/138, 5/139, 5/142, vol.15, faqe 211, zëri kadastral “truall”, me sipërfaqe 657 m2, nga ku truall 657 m2 dhe ndërtesë 657m2 që ndodhet ne ZK 1326 të qytetit Burrel. Ai ka paraqitur nje kontratë shitblerje të datës 06.1 1.1996 që ka lidhur me Ndërmarrjen Ushqimore Burrel dhe AKP Mat, e cila është bërë objekt kundërshtimesh në gjykime të njëpasnjëshme. Ndërsa lidhur me pronësinë e truallit paditësi nuk ka paraqitur asnjë titull pronësie të vlefshëm. Edhe pse ka referuar tek vendimi i kthimit dhe kompensimit të pronës i datës 21.07.1995, ai nuk e ka paraqitur atë para Gjykatës. Për më tepër ai ngelet i dyshimtë duke mbajtur parasysh qëndrimet e palës së paditur Bashkia Burrel në këtë gjykim dhe qëndrimet e Gjykatave që kanë shqyrtuar vlefshmërine e kontratës së shitblerjes të sipërcituar. Në kushtet kur nuk është provuar pronësia e paditësit mbi këtë pasuri të paluajtshme, Gjykata përfundon se pasuria e pretenduar prej tij mund të disponohej lirisht nga Këshilli i Ministrave.
5.3.  Për sa më sipër, Gjykata ka arritur në përfundimet se nuk ka asnjë shkak ligjor për të shfuqizuar VKM nr. 771 datë 14.11.2007 si absolutisht të pavlefshëm. Për rrjedhojë ZVRPP Mat nuk ka pse të urdhërohet për të bërë çregjistrimin e pronës nga Bashkia Burrel, prona ende nuk rezulton të jetë regjistruar në emër të saj. Nga ana tjetër paditësi nuk provoi pronësinë e tij mbi pronën e pretenduar, ndaj nuk ka arsye që ajo të regjistrohet në emër të tij në regjistrat e pronësisë.
6.  Kundër vendimit ka ushtruar ankim pala paditëse Ilirjan Hoti i cili ka kërkuar ndryshimin e vendimit dhe pranimin e padisë.

7.  Gjykata Administrative e Apelit, me vendimin nr. 3005, datë 28.06.2017, ka vendosur: “Lënien në fuqi të vendimit nr. 7309 datë 12.12.2014 të Gjykatës Administrative të Shkallës së Parë Tiranë...”.
7.1. Gjykata ka arsyetuar se […] në rastin në gjykim paditësi Ilirjan Hoti ka kërkuar që nga gjykata të konstatohet pavlefshmëria absolute e vendimit të Këshillit të Ministrave për kalimin në pronësi të Bashkisë Burrel të pasurive nr. 5/134, 5/135, 5/137, 5/138, 5/139 dhe 5/142 të renditura me nr. rendor 73. Sipas paditësit këto disponime të Këshillit të Ministrave janë të pavlefshme duke qenë se ka kaluar në pronësi të njësisë vendore Bashkia Burrel pronën “Poçeria” të cilën ai e ka fituar me kontratë shitblerje datë 06.11.1996 si ish-pronar me të drejtë parablerje. Gjykata vlerëson se kërkimi i paditësit nuk është i mbështetur në ligj. 
7.2. Referuar përgjigjes së ZVRPP Mat, nr. 1465/1 prot. datë 07.07.2014, rezulton se paditësit i është dhënë informacioni se: “nga verifikimi i dokumentacionit që ndodhet i arkivuar pranë ZVRPP Mat, rezulton se pasuria me emërtimin “Poçeria” e ka nr. pasurisë 5/135, vol. 15, faqe 211, zëri kadastral truall, me sipërfaqe 657 m2 nga ku ndërtesë 657 që ndodhet në ZK 1326 qyteti Burrel dhe aktualisht e ka statusin juridik “shtet”. Por me VKM nr. 771 datë 14.11.2007, ky objekt së bashku me objekte të tjerë ka kaluar në pronësi të Bashkisë Burrel.”. Paditësi pretendon se sipas kontratës së shitblerjes datë 06.11.1996 i ka kaluar në pronësi objekti “Poceria” me sipërfaqe 935.5 m2, pa identifikuar pozicionimin e kësaj pasurie dhe raportin e saj me pasuritë e sipërcituara, të llojit truall dhe ndërtesë me sipërfaqe e vendondodhje të përcaktuar që nuk i përputhet pretendimit të paditësit për objekt në pronësi të tij me sipërfaqe 935.5 m2. Kjo kontratë jo e lidhur në formë noteriale citon në përmbajtje të saj se dega e AKP Mat shet objektin dhe jo truallin. Pasur parasysh sa më sipër, vlerëson se pala paditëse nuk ka evidentuar në padi përligjen e kërkimeve të tij për kundërshtimin e kalimit në pronësi të pasurive nr. 5/134, 5/135, 5/137, 5/138, 5/139 dhe 5/142 të renditura me nr. rendor 73. Me të drejtë gjykata e shkallës së parë ka arritur në përfundimin se nuk ka asnjë shkak të pavlefshmërisë absolute të vendimit nr. 771 datë 14.11.2007 të Këshillit të Ministrave. Ky vendim është nxjerrë referuar përcaktimeve të ligjit nr. 8744 datë 22.02.2001 “Për transferimin e pronave të paluajtshme publike të shtetit në njësitë e qeverisjes vendore” i ndryshuar si dhe akteve nënligjore në zbatim të tij, VKM nr. 500 datë 14.08.2001 “Për inventarizimin e pronave të paluajtshme shtetërore dhe transferimin e pronave në njësitë e qeverisjes vendore” Udhëzimet nr. 2 datë 30.04.2002, nr. 3 datë 18.07.2002, nr. 15 datë 30.05.2003.
7.3. Ky kuadër ligjor rregullon në mënyrë të qartë procedurat që ndërmerren në kuadër të inventarizimit të pronave të paluajtshme shtetërore ku angazhohen një sërë institucionesh qëndrore të administratës publike si dhe ato të ngritura në njësinë vendore. Ky proces inventarizimi rregullohet nga ligji nr. 8744 datë 22.02.2001 se përfshin të gjitha pronat e cdo kategorie pavarësisht faktit të regjistrimit ose jo të tyre në ZVRPP dhe sipas VKM nr. 500 datë 14.08.2001. Për këtë proces, kryerjen e inventarizimit të pronave të paluajtshme shtetërore dhe për hartimin e procedurave për transferimin e pronave në njësitë e qeverie vendore është krijuar dhe vepron si autoritet përgjegjës Agjensia e Inventarizimit dhe Transferimit të Pronave Publike. Kjo Agjensi mbledh të gjitha të dhënat për pasuritë e paluajtshme publike, shtetërore dhe më pas ky dokumentacion shqyrtohet e verifikohet nga institucionet e pushtetit qendror dhe vendor. Këto struktura shtetërore qendrore dhe vendore janë palë pjesëmarrëse, aktive, në këtë proces dhe janë të detyruara të përgatisin dhe të vënë në dispozicion të AITPP të gjithë dokumentacionin përkatës të nevojshëm, për realizimin e këtij procesi, sipas përcaktimeve në VKM 500, datë 14.08.2001. Ky proces gjithëpërfshirës dhe bashkërendues ka për objekt verifikimin e çdo pasurie shtetërore dhe dokumentacioni të lidhur me të, i dërgohet për miratim ministrisë së linjës për pushtetin vendor dhe në bazë të kësaj liste të propozuar fillimisht Këshilli i Ministrave miraton inventarin e pasurisë. Në vijim, referuar kërkesave të njësive vendore, afatit të shpalljes së tyre, vëretjeve, listës paraprake si dhe propozimit të Ministrisë për pushtetin lokal ky proces inventarizimi dhe kalimi në pronësi apo përdorim finalizohet me vendim të Këshillit të Ministrave për miratimin e listës përfundimtare.
7.4. Ky proces është i rregulluar me ligj dhe detajuar procedurat në VKM nr. 500/2001 dhe Udhëzimet e Agjensisë. Edhe në rastin në gjykim, rezulton se vendimi nr. 771 datë 14.11.2007 është nxjerrë në bazë të neneve 3 dhe 17 të ligjit nr. 8744 datë 22.02.2001 “Për transferimin e pronave të paluajtshme publike të shtetit në njësitë e qeverisjes vendore” i ndryshuar, mbi propozimin e Ministrit të Brendshëm, por nga pala paditëse në gjykim nuk argumentohet kundërligjshmëria e gjithë veprimtarisë së kryer komplekse, verifikuese dhe e shpallur publikisht nga institucionet qendrore, dhe atij të pushtetit vendor, Qarku Dibër dhe Bashkia Burrel për inventarizimin e pasurive të paluajtshme si më sipër si pasuri shtetërore e në rrjedhim, kompetenca e Këshillit të Ministrave për kalimin e tyre në pronësi Bashkisë Burrel.
7.5. Pala paditëse nuk argumenton asnjë rrethanë të angazhimit të saj qoftë dhe si hap i fundit pranë Ministrisë së Brendshme referuar përmbajtjes së nenit 8/a të ligjit. Sipas kësaj dispozite rregullohet revokimi i transferimit të pronësisë me përcaktimin se: “Këshilli i Ministrave, me propozimin e ministrit që mbulon pushtetin vendor, revokon transferimin e së drejtës së pronësisë kur: a) prona nuk i shërben më realizimit të funksioneve ose shërbimeve, të njohura me ligj nga njësitë e qeverisjes vendore; b) prona, që ka kaluar në pronësi të qeverisjes vendore, përfshihet në fushën e veprimit të ligjit për kthimin dhe kompensimin e pronave.”. Përveç sa analizuar në vendimin e gjykatës së shkallës së pare, pala paditëse nuk mund të përligj kërkimin e saj për detyrimin gjyqësisht të ZVRPP Mat të kryejë regjistrimin e kontratës datë 06.11.1996 edhe për shkakun se referuar përcaktimit të ligjit të posacëm “Për regjistrimin e pasurive të paluajtshme” një kërkim i tillë nuk rezulton ndonjëherë i drejtuar kësaj zyre.
8.  Kundër këtij vendimi, ka paraqitur rekurs, në datën 26.07.2018, pala paditëse Ilirjan Hoti, i cili ka kërkuar ndryshimin e të dy vendimeve dhe pranimin e padisë. Në rekurs ndër të tjera ka pretenduar:
· Vendimet janë rrjedhojë e interpretimit të keq të ligjit dhe si të tilla duhet të ndryshohen.

· Paditësi Ilirjan Hoti ka fituar të drejtën e pronësisë mbi objektin “Poçeri” me sipërfaqe 935.5 m², nëpërmjet kontratës së shit-blerjes së datës 06.11.1996. Palë e kësaj kontrate, në cilësinë e shitësit, rezultojnë të jenë ish Ndërmarrja Ushqimore Burrel dhe Dega e AKP-së Mat. Bashkëlidhur kësaj kontrate gjendet edhe Genti-plani i Zyrës së Urbanistikës së Rrethit Mat, me koordinatat dhe orientimet përkatëse në lidhje me objektin “Poçeri”. Kjo pronë nga ana e paditësit është blerë me të drejtën e parablerjes, si pronar i truallit mbi të cilin është ndërtuar objekti. Veprimet për kalimin e pronësisë nga shitësi te blerësi, Ilirjan Hoti, rezulton se janë kryer pasi nga ana e blerësit është paguar e gjithë shuma e përcaktuar si çmim i objektit. Kjo vërtetohet nga mandat-pagesat, të cilat u administruan nga gjykata në cilësinë e provës.

· Duke qenë para faktit të të qenit pronar mbi këtë pronë, paditësi, në mbështetje të ligjit nr. 33/2012 “Për regjistrimin e pasurive të paluajtshme”, i drejtohet Zyrës Vendore të Regjistrimit të Pasurive të Paluajtshme Mat për regjistrimin e pronës së fituar me kontratën e datës 06.11.1996. Zyra Vendore e Regjistrimit të Pasurive të Paluajtshme Mat, me shkresën e datës 07.07.2014, refuzon të regjistrojë këtë pasuri me arsyetimin se kjo pronë ka kaluar në emër të Bashkisë Burrel, në bazë të VKM nr. 771, datë 14.11.2007. Për këtë vendim paditësi nuk ka marrë dijeni, pasi ai së bashku me familjen e tij kanë emigruar në Itali që prej janarit të vitit 1998. Duke qenë para kësaj situate, paditësi i drejtohet gjykatës duke kërkuar konstatimin si pjesërisht absolutisht të pavlefshëm të VKM nr. 771, datë 14.11.2007, në pikën 1, për pasuritë me nr. 5/134, 5/135, 5/137, 5/138, 5/139, 5/142.

· Referuar nenit të sipërcituar dhe, përkatësisht, pikës “b” të tij, Këshilli i Ministrave, me VKM nr. 771, datë 14.11.2007, ka kapërcyer kompetencat e tij ligjore duke kaluar një të drejtë Bashkisë Burrel, në cenim të të drejtave të pronësisë së paditësit Ilirjan Hoti. Prona e kaluar në emër të Bashkisë Burrel nuk ka pasur statusin e një prone shtetërore mbi të cilën mund të dispononte Këshilli i Ministrave. Referimi të ligji nr. 8744, datë 22.02.2001, është i pabazë për faktin se nuk kemi të bëjmë me një pronë që është në pronësi të shtetit dhe mbi të cilën Këshilli i Ministrave mund të dispononte për transferimin e saj.

· Ligji nr. 8744, datë 22.02.2000, “Për transferimin e pronave të paluajtshme publike të shtetit në njësitë e qeverisjes vendore”, rregullon procesin e transferimit të pronave të paluajtshme publike të shtetit dhe titujt e pronësisë së shtetit mbi kapitalin e shoqërive tregtare dhe/ose ndërmarrjeve shtetërore, nga pushteti qendror në njësitë e qeverisjes vendore. Por siç u provua gjatë gjykimit, prona e cila ka qenë objekt transferimi nuk ka qenë në pronësi të shtetit, pasi ajo i ka kaluar paditësit Ilirjan Hoti që më datë 06.11.1996, nëpërmjet një veprimi juridik të ligjshëm të parashikuar në Kodin Civil, siç është kontrata e shitjes.

· Duke qenë se kjo pronë e emërtuar “Poçeri” ka qenë në pronësi të paditësit që më datë 06.11.1996 dhe shteti nuk ka pasur tagër pronësie, veprimet e kryera mbi këtë pronë përbëjnë tejkalim të kompetencave. Në këtë kontekst, në referim te nenit 116/b të Kodit të Procedurave Administrative, VKM nr. 771, datë 14.11.2007, duhet të konstatohet si absolutisht e pavlefshme në pjesën që disponon mbi pronën e paditësit, përkatësisht në pikën 1, për pasuritë me nr. 5/134, 5/135, 5/137, 5/138, 5/139, 5/142.

· Vendimi nr. 771, datë 14.11.2007, ka cenuar të drejtën e pronësisë së paditësit duke shkelur nenet 41 dhe 42 të Kushtetutës. Ka cenuar të drejtën e pronësisë së paditësit duke i hequr atij të drejtën e pronësisë mbi pronën pa një proces të rregullt ligjor. Këshilli i Ministrave nuk mund të dispononte mbi këtë pronë për sa kohë ajo i kishte kaluar një subjekti privat. Legjislacioni ynë, në të gjithë frymën e tij, zbaton parimin e pozitës së barabartë të shtetit me subjektet e tjera të së drejtës. Në këtë kuptim, Këshilli i Ministrave nuk mund të përdorë të drejtën e tij për nxjerrjen e akteve nënligjore si një instrument për shkeljen dhe cenimin e të drejtave të pronësisë.

· Mosregjistrimi i kontratës në regjistrat e pasurive të paluajtshme nuk e bën kontratën e tjetërsimit të pasurive të paluajtshme të pavlefshme, por thjesht nuk i jep mundësinë blerësit që ta tjetërsojë atë tek të tretët. Kontrata e cila nuk është e regjistruar është e vlefshme dhe ka efektet thelbësore. Me nënshkrimin e kontratës së tjetërsimit të pasurisë së paluajtshme, përfituesi i të drejtave bëhet pronar i pasurisë së paluajtshme dhe ky legjitimohet të ushtrojë të drejtat e tij përkundrejt të tretëve, përveç tjetërsimit të pasurisë së paluajtshme në favor të të tretëve.

· Pra, mosregjistrimi i kësaj kontrate nuk shkakton humbjen e pronësisë, nuk e bën kontratën të pavlefshme dhe as nuk do të thotë se blerësi nuk ka fituar pronësinë mbi sendin, por thjesht kjo është një pengesë për transferimin e së drejtës së pronësisë. Fakti që paditësi ka fituar të drejtën e pronësisë që në momentin e nënshkrimit të kontratës, do të thotë se shitësi e ka humbur këtë të drejtë në bazë të nenit 191 të Kodit Civil. Në këtë nen është përcaktuar se pronësia humbet kur fitohet nga një tjetër. Përderisa pronësia është fituar nga paditësi në cilësinë e blerësit, shitësi e ka humbur një të drejtë të tillë dhe, për pasojë, ai nuk është pronar i sendit dhe nuk ka asnjë të drejtë për të transferuar një pronësi që nuk e ka, te persona të tjerë.

· Në këtë kuptim, Këshilli i Ministrave ka kaluar një të drejtë te një organ i qeverisjes vendore, mbi një pronë që nuk ka qenë në pronësi të shtetit. Për këtë arsye, VKM nr. 771, datë 14.11.2007, në pikën 1, për pasuritë me nr. 5/134, 5/135, 5/137, 5/138, 5/139, 5/142, në mbështetje të nenit 116/b të Kodit të Procedurave Administrative, duhet të konstatohet si absolutisht i pavlefshëm. Në këndvështrimin e nenit 117 të Kodit të Procedurave Administrative, aktet administrative absolutisht të pavlefshme nuk prodhojnë pasoja juridike, pavarësisht faktit nëse janë deklaruar apo jo si të tillë.

· Vlen të theksohet fakti se, mbi vlefshmërinë e kontratës së shitblerjes së datës 06.11.1996, të lidhur midis paditësit Ilirjan Hoti në cilësinë e blerësit dhe Degës së AKP-së Mat, në cilësinë e shitësit, janë zhvilluar disa procese gjyqësore (këto vendime gjyqësore u administruan nga gjykata në cilësinë e provës, duke u bërë pjesë e fashikullit gjyqësor). Në përfundim të të gjitha këtyre proceseve, gjykatat kanë arritur në përfundimin se paditësi Ilirjan Hoti është pronar i objektit “Poçeri”. Kontrata e lidhur plotëson të gjitha kushtet e një veprimi juridik të vlefshëm të kryer midis dy subjekteve të së drejtës. Këto vendime kanë marrë formë të prerë, duke i dhënë të drejtë paditësit të gëzojë pronën e tij, duke ushtruar mbi të tagrat e tij si pronar i ligjshëm i pronës. Ndërkohë, nga pala e paditur nuk u provua ligjshmëria e veprimeve të kryera në tjetërsimin e pronës objekt gjykimi në emër të Bashkisë Burrel.

· Gjykata e Apelit nuk u ka dhënë përgjigje asnjë prej çështjeve të ngritura në ankim; madje gjykata ka dalë përtej asaj që ka qenë objekt gjykimi, duke ngritur çështje që lidhen me pozicionimin e pronës—pretendim i cili nuk është ngritur as nga palët e paditura në gjykim. Edhe pse çështja e pozicionimit, identifikimit dhe pronësisë së pronës është provuar plotësisht me gjyqet e themelit të zhvilluara nga paditësi që në vitin 1997.

· Gjykata e Apelit pranon në vendimin e saj se prona që ka kaluar në pronësi të qeverisjes vendore përfshihet në fushën e veprimit të ligjit për kthimin dhe kompensimin e pronave. Ky është një fakt tjetër që tregon se disponimi i Këshillit të Ministrave është në kundërshtim me ligjin dhe se VKM, në këtë pjesë, është e pavlefshme, çka përbën shkak ligjor për pranimin e padisë.

9.  Rezulton së në datën 29.07.2021, pala paditëse ka paraqitur si prova komunikimet elektronike midis paditësit dhe AITPP, për të cilat kërkon të merren në vlerësim si prova të reja që kanë ndodhur pas dhënies së vendimit.
II. Vlerësimi i Kolegjit Administrativ
10. Kolegji Administrativ i Gjykatës së Lartë (në vijim Kolegji) konstaton se pala paditëse ka paraqitur rekurs kundër vendimit nr. 3005 datë 28.06.2017, të Gjykatës Administrative të Apelit, brenda afatit prej 30 (tridhjetë) ditor, të parashikuar në nenin 443(2) të KPC. Pas njoftimit të rekursit nuk rezulton të jetë paraqitur kundërrekurs nga palët e tjera. 
11. Kolegji çmon të theksojë se gjykata, në gjykimin administrativ, siguron nëpërmjet një procesi të rregullt gjyqësor dhe brenda afateve të shpejta e të arsyeshme, mbrojtjen juridike të të drejtave, lirive dhe interesave kushtetues dhe ligjorë të subjekteve, që mund të cenohen si pasojë e ushtrimit ose jo të funksioneve publike nga ana e organeve të administratës publike. Gjykata administrative zbaton parimin e mbrojtjes së interesit publik dhe të të drejtave e interesave të ligjshëm të personave privatë. Organi i administratës publike, si rregull, ka detyrimin të provojë bazueshmërinë në ligj dhe në fakt të veprimeve të kryera prej tij.
12. Në juridiksionin rishikues të Gjykatës së Lartë, por edhe në misionin kushtetues që ajo ka si një gjykatë ligji përfshihen vetëm shqyrtimi i shkaqeve ligjore rigorozisht të përcaktuara në nenin 58 të ligjit nr. 49/2012, që lidhen me zbatim të gabuar të ligjit të një rëndësie themelore për njësimin, zhvillimin ose sigurinë e praktikës gjyqësore, shkelje të rënda procedurale që sjellin si pasojë pavlefshmërinë e vendimit ose kur vendimi ndaj të cilit është ushtruar rekurs është i ndryshëm nga praktika e Kolegjit Administrativ ose Kolegjeve të Bashkuara. 
13. Duke marrë në vlerësim natyrën juridike të mosmarrëveshjes, shkakun e lindjes së saj, aktet që ndodhen në dosjen gjyqësore e të administruara gjatë gjykimit, objektin dhe shkakun e padisë, pretendimet e prapësimet e palëve, vendimet e gjykatave të faktit, si dhe shkaqet e rekursit, Kolegji vlerëson se rekursi i palës paditëse kundër vendimit nr. 3005 datë 28.06.2017 të Gjykatës Administrative të Apelit përmban shkaqe nga ato të parashikuara në nenin 58 pika “a” dhe “c” të ligjit nr. 49/2012 “Për gjykatat administrative dhe gjykimin e mosmarrëveshjeve administrative”, pasi vendimi është marrë në zbatim të gabuar të ligjit material e procedural dhe është rezultat i një hetimi dhe arsyetimi të mangët e në shkelje të ligjit në këtë drejtim.
14. Nga gjykatat e faktit është pranuar se me vendimin nr. 771 datë 14.11.2007, Këshilli i Ministrave ka miratuar listën përfundimtare të pronave të paluajtshme publike që transferohen në pronësi ose në përdorim të Bashkisë Burrel, Qarku Dibër, ndër të cilat përfshihen edhe pasuritë e përfshira me numër rendor nr. 73 dhe 74. Paditësi ka pretenduar se në këto pasuri është përfshirë edhe pasuria me emrin “Poceria”, e cila është në pronësi të tij. Të dy gjykatat kanë vlerësuar se paditësi nuk ka provuar pronësinë e tij mbi objektin dhe rrjedhimisht nuk kanë konstatuar pavlefshmëri në vendimmarrjen e Këshillit të Ministrave në zbatim të ligjit nr. 8743/ 2001 dhe nr. 8744/2001. 
15. Kolegji vlerëson se ligji nr. 8743, datë 22.2.2001 “Për pronat e paluajtshme të shtetit” ka për qëllim që të përcaktojë rregjimin juridik të llojeve të pronave të paluajtshme të shtetit, përgjegjësitë për administrimin dhe rregjistrimin e tyre. Pronë e paluajtshme e shtetit kuptohet si prona e paluajtshme e pushtetit qendror ashtu dhe e njësive të qeverisjes vendore. Sipas nenit 8 të këtij ligji, përcaktimi i pronësisë bëhet me vendim të Këshillit të Ministrave, i cili miraton listën e inventarit të pronave të paluajtshme të shtetit. Po ashtu me lgjin nr. 8744, date 22.2.2001 “Për transferimin e pronave të paluajtshme publike të shtetit në njësitë e qeverisjes vendore” janë përcaktuar llojet e pronave që do t’u transferohen njësive të qeverisjes vendore, natyra e të drejtave të njësive të qeverisjes vendore mbi to dhe procesi, sipas të cilit do të bëhet transferimi i pronave. Në të gjithë këtë proces identifikimi, përcaktimi, rregjistrimi dhe transferimi të pronësisë shtetërore, ligji ka parasysh pasuritë të cilat janë pasuri të shtetit. Nga ky proces përjashtohen pasuritë e subjekteve privat, pronësia e të cilave nuk mund të kalojë në favor të shtetit sipas këtij ligji, pasi neni 41 i Kushtetutes garanton të drejtën e pronës private, nga e cila subjektet mund të zhvishen forcërisht në favor të shtetit vetëm përmes procedurave të shpronësimit dhe referuar nenit 5 të ligjit nr. 8743/ 2001, shteti mund të fitojë të drejta pronësie mbi pronat e paluajtshme në mënyra të ndryshme si: dhurime, shpronësime, blerje, trashëgimi ose mënyra të tjera të fitimit të të drejtave të pronësisë sipas ligjeve në fuqi. 
16. Në lidhje me procesin e rikthimit të pronësisë dhe kompensimin e ish pronarëve, Kolegji sjell në vëmendje se, në vitin 1993, legjislatori ka miratuar ligjin nr.7698/ 1993 “Për kthimin dhe kompensimin e pronave”, i cili ka pasur si qëllim trajtimin e pronave të shpronësuara ish pronarëve. Sipas këtij legjislacioni janë parashikuar të drejtat e ish-pronarëve si dhe janë krijuar komisionet përkatëse të cilat kanë pasur në kompetecë trajtimin e kërkesave të ish – pronarëve, me qëllimi kthimin e të drejtave të pronësisë përmes kalimin nga pronësia shtetërore në private. Ndër të drejtat e parashikuara në këtë ligj është edhe e drejta e parablerjes, sipas nenit 21 të ligjit, në të cilin është parashikuar: “Në trojet e zëna me ndërtime shtetërore, si dyqane, magazina, punishte etj., ish-pronarët kanë të drejtën e parablerjes së këtyre objekteve, kur privatizohen me çmimet e përcaktuara sipas dispozitave në fuqi”. Në kuptim të kësaj dispozite, e drejta e parablerjes është një e drejtë reale mbi sendet e paluajtshme e cila ka specifikën se, subjekti i cili është mbartës i kësaj të drejte, është potencialisht blerës i preferuar i pasurisë publike që privatizohet në raport me subjektet e tjera. Pra, ai, duke qenë se është njohur si ish-pronar i truallit, ka të drejtën që të parapëlqehet dhe të jetë i pari që mund të blejë pasuritë publike që ndodhen mbi truallin e tij, kur ato shiten nga shteti. Kjo është një e drejtë latente (inaktive), e cila aktivizohet vetëm në momentin kur shteti vendos të heqë dorë nga pronësia mbi objektet publike dhe i nxjerr në shitje me qëllim kalimin e tyre në pronësi private. Në këtë proces, ish pronari blen vetëm objektin që nxirret në shitje nga shteti dhe së bashku me këtë veprim atij i kalon edhe pronësia e truallit, për të cilin atij i është njohur pronësia më parë me vendim të komisioneve përkatëse. 
17. Duke pasur parasysh rregullimet ligjore në fushën e pronësisë në përgjithësi, e me pas ato për transferimin e pronësisë nga shteti tek subjektet private në veçanti, Kolegji vlerëson se në procesin e përcaktimit dhe rregjistrimit të pronave shtetërore sipas ligjit nr. 8743/ 2001, është detyrë e organeve shtetërore që, me qëllim identifikimin e pronave shtetërore, të sigurojnë, prej organeve shtetërore që kanë kompetenca në lidhje me transferimin e pronësisë nga shteti tek subjektet private, të gjithë informacionin e mundshëm dhe të nevojshëm në funksion të këtij qëllimi. Në këtë kuptim, mundësia për të kërkuar revokimin e transferimit të pronësisë sipas nenit 8/a të ligjit nr. 8744/ 2001, nuk përbën një mundësi për të legjitimuar cedimin nga detyrimet e mësipërme në lidhje identifikimin dhe përcaktimin e saktë të pronësisë shtetërore, të cilat afektojnë edhe vendimmarrjen e Këshillit të Ministrave në këtë drejtim. 
18. Duke pasur në vemendje konsideratat e mësipërme dhe pa i hyrë vlerësimit të provave, detyrë e cila në çdo rast i përket gjykatave të faktit, Kolegji vlerëson se Gjykata Administrative e Apelit ka lënë pa sqaruar dhe pa u dhënë përgjigje disa pretendimeve të palës paditëse, mungesë e cila bën që vendimi gjyqësor të mos përmbushë standartet e kërkuara për arsyetimin e një vendimi gjyqësor. Kolegji vëren se nga Gjykata Administrative e Apelit nuk është kryer një hetim i plotë dhe i gjithanshëm, lidhur me të drejtën e pronësisë së pretenduar nga paditësi dhe raportin e saj më pronat e transferuara në pronësi të Bashkisë Burrel sipas VKM nr. 771 datë 14.11.2007. Gjykata nuk i ka dhënë përgjigje të gjitha pretendimeve të palës paditëse dhe nuk i ka trajtuar ato në arsyetimin e vendimit përfundimtar të saj, duke bërë që vendimi gjyqësor të jetë i paarsyetuar. Kolegji vlerëson se domosdoshmëria e arsyetimit të vendimeve gjyqësore është garanci për procesin ligjor, pasi vendimet gjyqësore që japin gjykatat e të gjitha niveleve në përfundim të gjykimit, përbëjnë aktin procedural kryesor të të gjithë procesit gjyqësor. Ato përmbledhin dhe finalizojnë përfundimisht qëndrimet që mban gjykata lidhur me çështjen në gjykim. Vendimi duhet të mbështetet vetëm mbi faktet që janë paraqitur gjatë procesit gjyqësor dhe duhet të përmbajnë bazën ligjore mbi të cilën bazohet zgjidhja e mosmarrëveshjes, analizën e provave dhe mënyrën e zgjidhjes së mosmarrëveshjes. Vendimi gjyqësor, në çdo rast duhet të jetë logjik, i rregullt në formë dhe i qartë në përmbajtje. Në tërësinë e tij ai duhet konsideruar një unitet, në të cilën pjesët përbërëse janë të lidhura ngushtësisht mes tyre dhe ato duhet të jenë në shërbim dhe funksion të njëra tjetrës. Argumentet e pjesës arsyetuese duhet të jenë të bazuara dhe të lidhura logikisht, duke respektuar rregullat e mendimit të drejtë, dhe duhet të formojnë një përmbajtje koherente brenda vendimit, i cili përjashton cdo kundërthënie ose kontradiksion të hapur ose të fshehtë (shih vendimet nr.16 datë 16.03.2021; nr.12, datë 19.03.2015 të Gjykatës Kushtetuese).
19. E drejta për t’u dëgjuar dhe aksesi në gjykatë, e lidhur me zbatimin e parimit të barazisë së armëve dhe kontradiktoritetit, nënkupton detyrimin e gjykatës për të arsyetuar vendimin gjyqësor. Në jurisprudencën e saj Gjykata Kushtetuese ka theksuar domosdoshmërinë e arsyetimit të vendimeve gjyqësore, si një garanci për procesin ligjor. Vendimi duhet të mbështetet mbi faktet që janë paraqitur gjatë procesit gjyqësor dhe duhet të përmbajë bazën ligjore mbi të cilën bazohet zgjidhja e mosmarrëveshjes, analizën e provave, të pretendimeve dhe prapësimeve thelbësore të palëve dhe mënyrën e zgjidhjes së mosmarrëveshjes. Funksioni i një vendimi të arsyetuar është t’u tregojë palëve se ato janë dëgjuar, si dhe u jep mundësinë atyre ta kundërshtojnë atë. (Shih vendimin nr. 18, datë 15.3.2016 të Gjykatës Kushtetuese).
20. Duke iu referuar rastit konkret por pa i hyrë vlerësimit të provave, Kolegji vlerëson se Gjykata Administrative e Apelit nuk i ka dhënë përgjigje pretendimeve të palës paditëse në lidhje me pronësinë e objektit “Poceria”, të cilin paditësi pretendon që ta ketë fituar përmes privatizimit me kontratën e datës 06.11.1996. Siç u argumentua më lart, ushtrimi i të drejtës së parablerjes, në zbatim të nenit 21 të ligjit nr. 7698/ 1993, sjell fitimin e pronësisë mbi objektin dhe truallin, ndërkohë që gjykata e apelit nuk i ka dhënë përgjigje këtij pretendimi të palës padiëse. Në këtë kuptim, e drejta e pronësisë duhet verifikuar bazuar në vendimin e KKKPronave të pretenduar nga pala paditëse dhe kontratën e datës 06.11.1996, për të cilën gjykata duhet të mbajë qëndrim nëse ka kaluar të drejta dhe cilat janë ato. Gjykata Administrative e Apelit është mjaftuar me faktin se nuk është identifikuar pozicionimi i pasurisë së pretenduar nga paditësi me sipërfaqe 935.5 m2 por ajo (gjykata) nuk ka hetuar dhe rrjedhimisht as i ka dhënë përgjigje të arsyetuar paditësit në lidhje me faktin se cili është objekti që ka blerë sipas kontratës së datës 06.11.1996, a ka kaluar pronësia mbi të, në cfarë raporti qëndron kjo pasuri me sipërfaqen 935,5 m2 të pretenduar nga paditësi dhe më pas me atë të kaluar në pronësi të Bashkise Burrel, sipas VKM nr.771/2007. Për identifikimin dhe pozicionimin e pasurisë së pretenduar nga paditësi, të cilën gjykata ka vlerësuar se nuk identifikohet përmes akteve shkresore, mund të kërkohet mendimi i një eksperti të fushës, i cili mund të japë konkluzionet e tij edhe për raportin që krijohet me pasuritë e përfshira sipas VKM nr.771/2007. Gjykata e Apelit ka vlerësuar se nuk argumentohet kundërligjshmëria e gjithë veprimtarisë së kryer komplekse, verifikuese dhe të shpallur publikisht nga institucionet qendrore dhe vendore, për inventarizimin e pasurive të paluajtshme ndërkohë që nuk arsyetohet se pse nga palët e paditura nuk është marrë në konsideratë kontrata e datës 06.11.1996, me të cilën, nga paditësi pretendohet se AKP Mat ka shitur objektin në fjalë. 
21. Kolegji vlerëson se një hetim i tillë, i pa kryer prej Gjykatës Administrative të Apelit dhe sqarimi i rrethanave të mësipërme është i domosdoshëm, jo vetëm në drejtim të dhënies përgjigje të pretendimeve të palëve por edhe për sqarimin në mënyrë të plotë të marrëdhënies juridike në konflikt, për arsye se hedh dritë mbi raportin e pronësisë mbi sendin për të cilin pala paditëse pretendon se është pronar që në vitin 1996, si dhe detyrimit që ka gjykata për të bërë një analizë të hollësishme dhe të arsyeshme të provave të lidhura me parashikimet ligjore dhe një arsyetim shterues për arritjen e përfundimeve të saj. Për sa është evidentuar më lart, bëjnë të domosodshme kryerjen e një hetimi të plotë nga Gjykata Administrative e Apelit, e cila duhet të sqarojë rrethanat e mësipërme duke sqaruar nëse paditësi është pronar i pasurisë së pretenduar dhe të disponuar me VKM nr. 771/ 2007. 
22. Kolegji çmon të nevojshme të evidentojë se Gjykata Kushtetuese në jurisprudencën e saj është shprehur, se në respektim të parimit të gjykatës së caktuar me ligj, Gjykata e Lartë në asnjë rast nuk mund ta zgjidhë vetë çështjen në themel, duke rivlerësuar ndryshe faktet dhe provat e marra gjatë gjykimit në shkallët më të ulëta gjyqësore. Një veprim i tillë bie ndesh me parimin e gjykatës së caktuar me ligj (shih vendimi nr. 40, datë 25.06.2015 të Gjykatës Kushtetuese). Gjykata Kushtetuese ka mbajtur qëndrimin se në ushtrimin e funksionit si gjykatë e ligjit, Gjykata e Lartë mund të vendosë për themelin e çështjes vetëm nëse mosmarrëveshja mund të zgjidhet në bazë të të njëjtave fakte e prova, të vlerësuara nga gjyqtari i faktit dhe që përbëjnë bazën e vendimit në të cilin është bërë një interpretim i gabuar i ligjit. Kontrolli i saj duhet të fokusohet vetëm në drejtim të ligjshmërisë dhe bazueshmërisë së vendimeve të ankimuara, pra për mënyrën e zbatimit të ligjit nga gjykatat më të ulëta dhe ajo nuk mund të anashkalojë ose të lërë pa vlerë prova që janë shqyrtuar dhe vlerësuar nga gjykatat e faktit, si dhe nuk mund të pranojë prova të cilat nuk janë administruar gjatë gjykimit në fakt (shih vendimet nr. 15, datë 23.03.2023; nr. 10, datë 03.04.2018; nr. 20, datë 20.03.2017 të Gjykatës Kushtetuese).
23. Në rishqyrtimin e çështjes gjykata duhet të ndjekë udhëzimet e Gjykatës së Lartë në këtë vendim; të garantojë zhvillimin e një “hetimi të plotë dhe të gjithanshëm, në përputhje me ligjin” (neni 35, neni 37 i ligjit nr. 49/2012 i ndryshuar dhe neni 14 i KPC); të kryej një cilësim të saktë të fakteve dhe rrethanave në këtë mosmarrëveshje; të zbatojë drejt rregullat ligjore të barrës së provës (neni 35 i ligjit nr. 49/2012); t’i jap përgjigje pretendimeve të palëve ndërgjyqëse nëpërmjet kryerjes së një analize tërësore dhe objektive të provave (neni 126 i KPC), për ta zgjidhur mosmarrëveshjen në përputhje me ligjin dhe normat e tjera në fuqi, që janë të detyrueshme të zbatohen prej saj (neni 17(2) i ligjit nr. 49/2012, i ndryshuar).
24. Për sa më sipër, Kolegji çmon se vendimi i Gjykatës Administrative të Apelit duhet të prishet e çështja të kthehet për rishqyrtim në këtë gjykatë me tjetër trup gjykues. 
PËR KËTO ARSYE,
Kolegji Administrativ i Gjykatës së Lartë, bazuar në nenin 63/c të ligjit nr. 49/2012 “Për Gjykatat Administrative dhe Gjykimin e Mosmarrëveshjeve Administrative” (i ndryshuar),
VENDOSI:
      Prishjen e vendimit nr. 3005, datë 28.06.2017 të Gjykatës Administrative të Apelit dhe kthimin e çështjes për rigjykim në po atë gjykatë me tjetër trup gjykues. 
           Tiranë më 27.03.2026

